b"\n_START_ARTICLE_\nErekhtheion\n_START_PARAGRAPH_\nErekththeion er et tempel p\xc3\xa5 den nordre siden av Akropolis i Athen, som er spesielt kjent for sitt design som er b\xc3\xa5de elegant og uvanlig.\n_START_SECTION_\nArkitektur\n_START_PARAGRAPH_\nTempelet som st\xc3\xa5r der i dag ble bygget mellom 421 og 407 f.Kr. Arkitekten kan ha v\xc3\xa6rt Mnesikles, og navnet er avledet fra den legendariske Erichthonius av Athen. Enkelte har hevdet at det kan ha blitt bygget til \xc3\xa6re for den legendariske kongen Erekhtheus, som det er hevdet er begravd i n\xc3\xa6rheten. Erekhtheus og Erichthonius ble ofte blandet sammen. Det er ogs\xc3\xa5 antatt at tempelet har v\xc3\xa6rt en erstatning for et eldre tempel som ble \xc3\xb8delagt av perserne i 480 f.Kr._NEWLINE_Behovet for \xc3\xa5 bevare flere n\xc3\xa6rliggende \xc3\xa5ndelige tilh\xc3\xb8righeter forklarer trolig den komplekse designen. Hovedbygget best\xc3\xa5r av opptil fire rom, der den st\xc3\xb8rste er den \xc3\xb8stre cella, med en jonisk portiko i den \xc3\xb8stre enden._NEWLINE_Hele tempelet ligger i en skr\xc3\xa5ning, s\xc3\xa5 vest- og nordsiden ligger rundt 3 meter lavere enn s\xc3\xb8r- og \xc3\xb8stsiden. Det ble bygget utelukkende i marmor fra Pent\xc3\xa9likon ornamentert med sort kalkstein fra Eleusis som inneholdt skulpturer i relieff av hvit marmor. Tempelet hadde utf\xc3\xb8rlige utsk\xc3\xa5rne d\xc3\xb8r\xc3\xa5pninger og vinduer, og s\xc3\xb8ylene var omfattende utsmykket \xe2\x80\x93 mye mer enn det som er synlig i dag. S\xc3\xb8ylene var i tillegg malt, forgylt og inneholdt omr\xc3\xa5der med forgylt bronse og flerfargede innsatte glassperler.\n_START_SECTION_\nKaryatide-terrassen\n_START_PARAGRAPH_\nP\xc3\xa5 nordsiden er det en annen stor terrasse med s\xc3\xb8yler, og p\xc3\xa5 s\xc3\xb8rsiden er den ber\xc3\xb8mte Jomfruenes terrasse med sine draperte kvinnelige karyatider som st\xc3\xb8ttes\xc3\xb8yler \xe2\x80\x93 hver statue utformet annerledes enn de andre og konstruert p\xc3\xa5 et slikt vis at den slankeste delen, nakken, er i stand til \xc3\xa5 holde oppe taket og fremdeles beholde en grasi\xc3\xb8s og feminin positur. Terrassen ble bygget for \xc3\xa5 skjule de sv\xc3\xa6re 5 meters bjelkene som var n\xc3\xb8dvendig for \xc3\xa5 holde oppe det s\xc3\xb8rvestre hj\xc3\xb8rnet over kekrops etter at bygningen ble drastisk redusert i st\xc3\xb8rrelse og budsjett som f\xc3\xb8lge av utbruddet av Peloponneskrigen.\n_START_SECTION_\nReligi\xc3\xb8se funksjoner\n_START_PARAGRAPH_\nErekththeion har blitt assosiert med flere av athenernes eldste og helligste relikvier: Palladium, som var en xoanon av Athene (byens beskytterske); avtrykkene etter Poseidons trefork og saltvannsbr\xc3\xb8nnen som var resultatet av at Poseidon kj\xc3\xb8rte forken i berget; det hellige oliventreet som begynte \xc3\xa5 gro da Athene slo berggrunnen med sverdet sitt under den vellykkede kampen mot Poseidon om byen; det angivelige gravstedet til de mytiske kongen Kekrops og Erekhtheus; de hellige omr\xc3\xa5dene etter Kekrops' d\xc3\xb8tre, Herse, Pandrosos og Aglauros; og de etter Pandion og Butes._NEWLINE_Tempelet var i seg selv tilegnet Athene og Erekhtheus. Inne i fundamentet ligger den hellige tempelslangen som representerte Kekrops' \xc3\xa5nd og hvis velv\xc3\xa6re ble trodd \xc3\xa5 v\xc3\xa6re av avgj\xc3\xb8rende betydning for byens sikkerhet. Slangen ble foret med honningkaker av Athenes prestinner. Da slangen en sjelden gang nektet \xc3\xa5 spise, ble dette sett p\xc3\xa5 som et sv\xc3\xa6rt negativt varsel.\n_START_SECTION_\nMot slutten av antikken, og under middelalderen\n_START_PARAGRAPH_\nDet intakte Erekhtheion ble utfyllende beskrevet av den romerske geografen Pausanias, da han skrev om dette ca. 100 \xc3\xa5r etter at det hadde blitt restaurert i det f\xc3\xb8rste \xc3\xa5rhundret e. Kr. Den interne planl\xc3\xb8sningen har siden blitt mindre tydelige p\xc3\xa5 grunn av bygningens senere bruk som kirke og ogs\xc3\xa5 muligens som tyrkisk harem.\n_START_SECTION_\nModerne tid\n_START_PARAGRAPH_\nEn av karyatidene ble fjernet av Lord Elgin for \xc3\xa5 brukes til utsmykning p\xc3\xa5 den skotske herreg\xc3\xa5rden hans, og ble siden solgt til British Museum. Sagn hevder at man om natten kunne h\xc3\xb8re de gjenv\xc3\xa6rende fem karyatidenes klagesang etter sin tapte s\xc3\xb8ster. Elgin fors\xc3\xb8kte ogs\xc3\xa5 \xc3\xa5 fjerne enda en karyatid, og da han fikk vanskeligheter med dette fors\xc3\xb8kte han \xc3\xa5 f\xc3\xa5 den sagd i biter. Resultatet var at statuen ble knust og bitene ble liggende igjen. Den ble siden rekonstruert \xe2\x80\x93 men sv\xc3\xa6rt d\xc3\xa5rlig \xe2\x80\x93 med sement og jernstenger. N\xc3\xa5 for tiden er de fem originale karyatidene p\xc3\xa5 utstilling i heliumfylte montere i Akropolismus\xc3\xa9et og har blitt erstattet av eksakte kopier p\xc3\xa5 stedet.\n_START_SECTION_\nNyere hendelser\n_START_PARAGRAPH_\nKaryatidene er for tiden i en flytteprosess der de skal flyttes over til det nye Akropolismuseet, via et omhyggelig system av kraner. Den f\xc3\xb8rste ble flyttet uten problemer 9. desember 2007, og ble gjenforent med sin venstre fot med sandal, som den lenge hadde v\xc3\xa6rt separert fra, og som ble funnet blant steinene p\xc3\xa5 h\xc3\xb8yden p\xc3\xa5 80-tallet. Den rekonstruerte karyatiden, samt de fire gjenv\xc3\xa6rende, kommer til \xc3\xa5 ha det den falmende patinaen omhyggelig restaurert med laser, og kommer til \xc3\xa5 v\xc3\xa6re p\xc3\xa5 utstilling i det nye museet inne i glassbeholdere fylt med edelgasser."